title: РЕГЛАМЕНТ ЗА ИЗПЪЛНЕНИЕ (ЕС) .../… НА КОМИСИЯТА за актуализиране на списъка на инвазивните чужди видове, които засягат Съюза, създаден с Регламент за изпълнение (ЕС) 2016/1141 на Комисията в съответствие с Регламент (ЕС) № 1143/2014 на Европейския парламент и на Съвета

text:
               РЕГЛАМЕНТ ЗА ИЗПЪЛНЕНИЕ (ЕС) .../… НА КОМИСИЯТА

               от 12.7.2017 година

               за актуализиране на списъка на инвазивните чужди видове, които засягат Съюза, създаден с Регламент за изпълнение (ЕС) 2016/1141 на Комисията в съответствие с Регламент (ЕС) № 1143/2014 на Европейския парламент и на Съвета

               ЕВРОПЕЙСКАТА КОМИСИЯ,

               като взе предвид Договора за функционирането на Европейския съюз,

               като взе предвид Регламент (ЕС) № 1143/2014 на Европейския парламент и на Съвета от 22 октомври 2014 г. относно предотвратяването и управлението на въвеждането и разпространението на инвазивни чужди видове
                  1
               , и по-специално член 4, параграфи 1 и 2 от него,

               като има предвид, че:

               (1)С Регламент за изпълнение (ЕС) 2016/1141 на Комисията
                  2
                се създава списък на инвазивните чужди видове, които засягат Съюза („списък на Съюза“), като при необходимост той се актуализира в съответствие с член 4, параграф 2 от Регламент (ЕС) № 1143/2014.

               (2)Въз основа на наличните научни доказателства и на оценките на риска, изготвени съгласно член 5, параграф 1 от Регламент (ЕС) № 1143/2014, Комисията стигна до заключението, че всички критерии, изброени в член 4, параграф 3 от посочения регламент, са изпълнени за следните инвазивни чужди видове: Alopochen aegyptiacus Linnaeus, 1766; Alternanthera philoxeroides (Mart.) Griseb; Asclepias syriaca L.; Elodea nuttallii (Planch.) St. John; Gunnera tinctoria (Molina) Mirbel; Heracleum mantegazzianum Sommier & Levier; Impatiens glandulifera Royle; Microstegium vimineum (Trin.) A. Camus; Myriophyllum heterophyllum Michaux; Nyctereutes procyonoides Gray, 1834; Ondatra zibethicus Linnaeus, 1766; Pennisetum setaceum (Forssk.) Chiov.

               (3)Заключението на Комисията е, че всички елементи, изброени в член 4, параграф 6 от Регламент (ЕС) № 1143/2014, са надлежно отчетени по отношение на посочените инвазивни чужди видове.

               (4)В съответствие с член 9 от Регламент (ЕС) № 1143/2014 някои държави членки възнамеряват да поискат от Комисията разрешение за продължаване на отглеждането в стопанства на Nyctereutes procyonoides Gray, 1834 въз основа на твърдения за наличието на причини от първостепенен обществен интерес от социален или икономически характер. Във връзка с това при включването на вида в списъка на Съюза следва да се приложи преходен период, позволяващ завършване на процедурата по член 9 от същия регламент, преди посоченото включване да породи действие.

               (5)След приемането на Регламент за изпълнение (ЕС) 2016/1141 бяха актуализирани кодовете по КН, установени в Регламент (ЕИО) № 2658/87 на Съвета
                  3
               , като последните изменения са въведени с Регламент за изпълнение (ЕС) 2016/1821 на Комисията
                  4
               . Регламент за изпълнение (ЕС) 2016/1141 следва да бъде съответно изменен.

               (6)Мерките, предвидени в настоящия регламент, са в съответствие със становището на Комитета за инвазивни чужди видове,

               ПРИЕ НАСТОЯЩИЯ РЕГЛАМЕНТ:

               Член 1

               Приложението към Регламент за изпълнение (ЕС) 2016/1141 на Комисията се изменя в съответствие с приложението към настоящия регламент.

               Член 2

               Настоящият регламент влиза в сила на двадесетия ден след деня на публикуването му в Официален вестник на Европейския съюз.

               Настоящият регламент е задължителен в своята цялост и се прилага пряко във всички държави членки.

               Съставено в Брюксел на 12.7.2017 година.

                     За Комисията

                     Председател
                     Jean-Claude JUNCKER

                     (1)

                        ОВ L 317, 4.11.2014 г., стр. 35.

                     (2)

                        Регламент за изпълнение (ЕС) 2016/1141 на Комисията от 13 юли 2016 г. за приемане на списък на инвазивните чужди видове, които засягат Съюза, в съответствие с Регламент (ЕС) № 1143/2014 на Европейския парламент и на Съвета (ОВ L 189, 14.7.2016 г., стр. 4).

                     (3)

                        Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (OВ L 256, 7.9.1987 г., стр. 1).

                     (4)

                        Регламент за изпълнение (ЕС) 2016/1821 на Комисията от 6 октомври 2016 г. за изменение на приложение I към Регламент (ЕИО) № 2658/87 на Съвета относно тарифната и статистическа номенклатура и Общата митническа тарифа (ОВ L 294, 28.10.2016 г., стр. 1).

    ---documentbreak---

               ПРИЛОЖЕНИЕ

               Приложението към Регламент за изпълнение (ЕС) 2016/1141 на Комисията се изменя, както следва:

               (1)В табличния списък на инвазивните чужди видове, които засягат Съюза, в азбучен ред се добавят следните видове:

                        Вид

                        (i)

                        Кодове по КН за живи екземпляри

                        (ii)

                        Кодове по КН за частите, които могат да се възпроизвеждат

                        (iii)

                        Категории на свързаните с тях стоки

                        (iv)

                        „Alopochen aegyptiacus Linnaeus, 1766

                        ex 0106 39 80

                        еx 0407 19 90 (оплодени яйца за инкубиране)

                        Alternanthera philoxeroides (Mart.) Griseb

                        ex 0602 90 50

                        ex 1209 99 99 (семена)

                        (12)

                        Asclepias syriaca L.

                        ex 0602 90 50

                        ex 1209 99 99 (семена)

                        (7)

                        Elodea nuttallii (Planch.) St. John

                        ex 0602 90 50

                        ex 1209 99 99 (семена)

                        Gunnera tinctoria (Molina) Mirbel

                        ex 0602 90 50

                        ex 1209 99 99 (семена)

                        Heracleum mantegazzianum Sommier & Levier

                        ex 0602 90 50

                        ex 1209 99 99 (семена)

                        Impatiens glandulifera Royle

                        ex 0602 90 50

                        ex 1209 99 99 (семена)

                        Microstegium vimineum (Trin.) A. Camus

                        ex 0602 90 50

                        ex 1209 99 99 (семена)

                        (7), (12)

                        Myriophyllum heterophyllum Michaux

                        ex 0602 90 50

                        ex 1209 99 99 (семена)

                        Nyctereutes procyonoides Gray, 1834(*)

                        ex 0106 19 00

                        —

                        Ondatra zibethicus Linnaeus, 1766

                        ex 0106 19 00

                        —

                        Pennisetum setaceum (Forssk.) Chiov.

                        ex 0602 90 50

                        ex 1209 99 99 (семена)

                (*) Включването на Nyctereutes procyonoides Gray, 1834 се прилага, считано от [Office of Publications please insert date 18 months after entry into force.].“

               (2)Към бележките към таблицата във връзка с колона (iv) се добавя следната точка:

               „(12) ex 2309 90: Препарати за хранене на птици“.

               (3)Препратките към код по КН „0301 99 18“ в цялото приложение се заменят с „0301 99 17“.

               (4)Препратките към код по КН „0306 24 80“ в цялото приложение се заменят с „0306 33 90“.

               (5)Препратките към код по КН „0306 29 10“ в цялото приложение се заменят с „0306 39 10“.

               (6)Препратките към код по КН „0602 90 49“ в цялото приложение се заменят с „0602 90 46 или 0602 90 48“.


title: РЕГЛАМЕНТ ЗА ИЗПЪЛНЕНИЕ (ЕС) .../… НА КОМИСИЯТА за изменение на Регламент за изпълнение (ЕС) № 641/2014 по отношение на уведомяването относно увеличението на тавана за схемата за единно плащане на площ, посочен в член 36, параграф 4 от Регламент (ЕС) № 1307/2013 на Европейския парламент и на Съвета

text:
               РЕГЛАМЕНТ ЗА ИЗПЪЛНЕНИЕ (ЕС) .../… НА КОМИСИЯТА

               от 9.4.2018 година

               за изменение на Регламент за изпълнение (ЕС) № 641/2014 по отношение на уведомяването относно увеличението на тавана за схемата за единно плащане на площ, посочен в член 36, параграф 4 от Регламент (ЕС) № 1307/2013 на Европейския парламент и на Съвета

               ЕВРОПЕЙСКАТА КОМИСИЯ,

               като взе предвид Договора за функционирането на Европейския съюз,

               като взе предвид Регламент (ЕС) № 1307/2013 на Европейския парламент и на Съвета от 17 декември 2013 г. за установяване на правила за директни плащания за земеделски стопани по схеми за подпомагане в рамките на общата селскостопанска политика и за отмяна на Регламент (ЕО) № 637/2008 на Съвета и Регламент (ЕО) № 73/2009 на Съвета
                  1
               , и по-специално член 36, параграф 4 от него,

               като има предвид, че:

               (1)С Регламент за изпълнение (ЕС) № 641/2014 на Комисията
                  2
                се определят правила за прилагането на Регламент (ЕС) № 1307/2013 за установяване на правила за директни плащания за земеделски стопани по схеми за подпомагане в рамките на общата селскостопанска политика

               (2)Регламент (ЕС) № 1307/2013 беше изменен с Регламент (ЕС) 2017/2393 на Европейския парламент и на Съвета
                  3
               , който, наред с другото, добавя в член 36, параграф 4 от Регламент (ЕС) № 1307/2013 възможност държавите членки, които прилагат схемата за единно плащане на площ, да увеличат своя таван за схемата за единно плащане на площ.

               (3)В светлината на промените, внесени в член 36, параграф 4 от Регламент (ЕС) № 1307/2013, е необходимо да бъдат определени правила във връзка с уведомяването относно увеличението на тавана за схемата за единно плащане на площ.

               (4)Поради това Регламент за изпълнение (ЕС) № 641/2014 следва да бъде съответно изменен.

               (5)Мерките, предвидени в настоящия регламент, са в съответствие със становището на Комитета за директните плащания,

               ПРИЕ НАСТОЯЩИЯ РЕГЛАМЕНТ:

               Член 1

               Изменение на Регламент за изпълнение (ЕС) № 641/2014

               Регламент за изпълнение (ЕС) № 641/2014 се изменя, както следва:

               (1)
                     Вмъква се следният член 16a:

               „Член 16a

               Уведомяване относно увеличението на тавана за схемата за единно плащане на площ, посочен в член 36, параграф 4 от Регламент (ЕС) № 1307/2013

               Когато дадена държава членка уведомява Комисията за решенията си в съответствие с член 36, параграф 4 от Регламент (ЕС) № 1307/2013, информацията, която се подава на Комисията, е под формата на проценти от годишните национални тавани, определени в приложение II към посочения регламент, след приспадане на сумата, получена в резултат на прилагането на член 47, параграф 1 от същия регламент, за всяка календарна година от 2018 г. до 2020 г.“.

               Член 2

               Влизане в сила

               Настоящият регламент влиза в сила на седмия ден след деня публикуването му в Официален вестник на Европейския съюз.

               Настоящият регламент е задължителен в своята цялост и се прилага пряко във всички държави членки.

               Съставено в Брюксел на 9.4.2018 година.

                     За Комисията

                     Председател
                     Jean-Claude JUNCKER

                     (1)

                        ОВ L 347, 20.12.2013 г., стр. 608.

                     (2)

                        Регламент за изпълнение (ЕС) № 641/2014 на Комисията от 16 юни 2014 г. за определяне на правила за прилагането на Регламент (ЕС) № 1307/2013 на Европейския парламент и на Съвета за установяване на правила за директни плащания за земеделски стопани по схеми за подпомагане в рамките на общата селскостопанска политика (OВ L 181, 20.6.2014 г., стр. 74).

                     (3)

                        Регламент (ЕС) 2017/2393 на Европейския парламент и на Съвета от 13 декември 2017 г. за изменение на Регламент (ЕС) № 1305/2013 относно подпомагане на развитието на селските райони от Европейския земеделски фонд за развитие на селските райони (ЕЗФРСР), Регламент (ЕС) № 1306/2013 относно финансирането, управлението и мониторинга на общата селскостопанска политика, Регламент (ЕС) № 1307/2013 за установяване на правила за директни плащания за земеделски стопани по схеми за подпомагане в рамките на общата селскостопанска политика, Регламент (ЕС) № 1308/2013 за установяване на обща организация на пазарите на селскостопански продукти и Регламент (ЕС) № 652/2014 за установяване на разпоредби за управлението на разходите, свързани с хранителната верига, здравеопазването на животните и хуманното отношение към тях, здравето на растенията и растителния репродуктивен материал (ОВ L 350, 29.12.2017 г., стр. 15).


title: РЕГЛАМЕНТ ЗА ИЗПЪЛНЕНИЕ (ЕС) .../… НА КОМИСИЯТА за изменение на Регламент (ЕС) № 809/2014 във връзка с изменение на единните заявления, исканията за плащане и проверките

text:
               РЕГЛАМЕНТ ЗА ИЗПЪЛНЕНИЕ (ЕС) .../… НА КОМИСИЯТА

               от 18.5.2018 година

               за изменение на Регламент (ЕС) № 809/2014 във връзка с изменение на единните заявления, исканията за плащане и проверките

               ЕВРОПЕЙСКАТА КОМИСИЯ,

               като взе предвид Договора за функционирането на Европейския съюз,

               като взе предвид Регламент (ЕС) № 1306/2013 на Европейския парламент и на Съвета от 17 декември 2013 г. относно финансирането, управлението и мониторинга на общата селскостопанска политика и за отмяна на регламенти (ЕИО) № 352/78, (ЕО) № 165/94, (ЕО) № 2799/98, (ЕО) № 814/2000, (ЕО) № 1290/2005 и (ЕО) № 485/2008 на Съвета
                  1
               , и по-специално член 62, параграф 2, първа алинея, букви а) и б) и член 78, първа алинея, букви б) и в) от него,

               като има предвид, че:

               (1)В член 15, параграф 2а от Регламент за изпълнение (ЕС) № 809/2014 на Комисията
                  2
                се определят сроковете, в които бенефициерите могат да изменят своите единни заявления или искания за плащане след съобщаването на резултатите от предварителните проверки. За да се обезпечи равнопоставено третиране на бенефициентите, целесъобразно е да се гарантира, че всички бенефициери винаги разполагат с еднакъв брой дни след крайния срок за съобщаване на резултатите от предварителните проверки, за да изменят своите единни заявления или искания за плащане.

               (2)В член 24, параграф 4 от Регламент за изпълнение (ЕС) № 809/2014 се предвижда, че се изискват физически проверки на терен в случаите, когато фотоинтерпретирането на сателитни или въздушни изображения не дава резултати, позволяващи да се направят неоспорими заключения относно допустимостта или правилния размер на площта, която е обект на административните проверки или проверките на място. Нови технологии, като безпилотните летателни системи, геолокализираните снимки, ГНСС приемниците в съчетание с EGNOS и „Галилео“, получените данни от спътниците „Сентинел“ по програма „Коперник“ и други предоставят относими данни относно дейностите, извършвани върху земеделски площи. С цел да се намали тежестта на контрола за компетентните органи и бенефициерите, по-специално броят на физическите проверки на терен, и да се насърчи използването на нови технологии в интегрираната система за администриране и контрол, целесъобразно е да се позволи съответните доказателства, събрани чрез използване на такива технологии, както и всякакви други относими документни доказателства, да бъдат използвани за проверка на спазването на критериите за допустимост, ангажиментите или другите задължения по съответната схема за помощ или мярка за подпомагане, както и за спазване на изискванията и стандартите, отнасящи се до кръстосаното съответствие. Физическите проверки на терен следва да продължат да бъдат необходими, ако тези доказателства не водят до резултати, позволяващи да се направят заключения.

               (3)Спътниците „Сентинел“ по програма „Коперник“, интегрирани с данните от EGNOS/„Галилео“, предлагат относими, изчерпателни, безплатни и свободно достъпни данни, които позволяват мониторинг на всички земеделски площи в държавите членки. Целесъобразно е да се даде възможност на държавите членки или регионите да използват алтернативен метод за извършване на проверки чрез системно използване на тези или подобни данни и обработката им по автоматизиран начин, както и за извършване на последващи действия в случаите, когато автоматизираното обработване на данни води до неубедителни резултати, без да се застрашава ефективността на системата във връзка с постигането на ниво на сигурност по отношение на законосъобразността и редовността на разходите (наричан по-нататък „мониторинг“). Поради това следва да бъде предоставена правна рамка, с която да се определят условията, при които проверките чрез мониторинг в дадена държава членка или даден регион могат да заменят свързаните с площ проверки на място.

               (4)Когато проверките чрез мониторинг дават възможност на компетентния орган да заключи дали трябва да бъде приложена административната санкция, посочена в член 19а, параграф 3 от Делегиран регламент (ЕС) № 640/2014 на Комисията
                  3
               , следва да се предвиди последващата проверка на място в съответствие с член 33а от Регламент за изпълнение (ЕС) № 809/2014 да не е необходима.

               (5)Като се вземе предвид необходимата първоначална инвестиция, за да могат компетентните органи да заместят съществуващия метод, основан на проверки на място, с проверки чрез мониторинг, целесъобразно е да се предвиди известна гъвкавост, която да позволява проверките чрез мониторинг да се извършват само за някои схеми за помощ, мерки за подпомагане или видове операции, както и да се предвиди възможност за постепенно въвеждане на проверки чрез мониторинг по отношение на дадена схема за помощ или мярка за подпомагане. По време на периода на постепенно въвеждане, който следва да бъде ограничен във времето, за да се осигури равнопоставено третиране на бенефициерите, новите разпоредби следва да гарантират, че държавите членки или регионите постепенно разширяват използването на проверки чрез мониторинг за цялата площ, обхваната от схемата за помощ или мярката за подпомагане. Такъв подход ще даде възможност на държавите членки или регионите да се подготвят за цялостно прилагане на мониторинга и да прецизират процедурите за последващи действия и информационно-технологичните инструменти, използвани за анализ на данните. Когато проверките чрез мониторинг са ограничени до площи, избрани въз основа на ясно определени, обективни и недискриминационни критерии, всички бенефициери по тези площи следва да подлежат на проверки чрез мониторинг.

               (6)Целесъобразно е да се определи минимален брой проверки, за да се гарантира, че проверките на съответствието с условията за допустимост, изискванията и другите задължения са задоволителни при обстоятелства, при които данните от спътниците „Сентинел“ по програма „Коперник“ не са относими. Физически проверки на терен следва да бъдат необходими само ако доказателствата, събрани чрез използване на нови технологии, като например геолокализираните снимки и безпилотните летателни системи, или относимите документни доказателства, не водят до  резултати, позволяващи да се направят заключения, или ако според компетентните органи нито един от тези видове доказателства няма да е ефективен за проверка на спазването на условията за допустимост, изискванията и други задължения, които не могат да бъдат подложени на мониторинг.

               (7)Резултатите от автоматизирания анализ на данни от спътниците „Сентинел“ по програма „Коперник“ или подобни данни могат да бъдат инструмент, който да подпомага бенефициерите при спазване на изискванията. Предупрежденията за възможно неспазване на изискванията следва да бъдат съобщавани на бенефициерите и от националните органи следва да се изисква да създадат подходящи инструменти за тази цел. Целесъобразно е да се предвиди комуникацията с бенефициерите по тези резултати да не се счита за уведомяване на бенефициера за намерението на компетентния орган да извърши проверка на място. На бенефициерите също следва да бъде дадена възможност да изменят своите заявления за помощ или искания за плащане, за да коригират декларациите си относно използването на земеделските площи, при условие че са били спазени съответните изисквания. Също така е целесъобразно да се даде възможност на държавите членки да определят краен срок, в който тези изменения могат да бъдат приети.

               (8)Уместно е да се поясни, че заявления или заявители, за които е установено, че не са допустими или не отговарят на условията за плащане към момента на проверката на място, не следва да бъдат част от контролната съвкупност, от която се правят извадки за извършване на минималния брой проверки. Следва също така да се предвиди тези заявления или данни относно тези заявители да бъдат използвани за кръстосани проверки с цел да се открият случаи на двойно заявяване в допустими заявления и информация, която е от значение за актуализирането на системата за идентификация на земеделските парцели.

               (9)С цел да се изясни обхватът на проверките на място във връзка със задължението за преобразуване, ако задължението не се спазва за площите с екологично чувствителни постоянно затревени площи, целесъобразно е да се предвиди проверките на място да се извършват върху парцели, които трябва да бъдат преобразувани, като се провери дали задължението за преобразуване е било спазено.

               (10)С цел да се даде възможност на държавите членки да оптимизират подбора на извадките си, целесъобразно е да бъде предвидена по-голяма гъвкавост при подбора на контролни извадки съгласно членове 30—33 от Регламент за изпълнение (ЕС) № 809/2014. Задължителният метод за подбор следва да бъде заменен с общи принципи относно това как могат да се комбинират извадки. Освен това, за да се получи представителен процент на грешките, за всяка от схемите за помощ и мерките за подпомагане следва да бъде предвидена минимална извадка на случаен принцип. За запазване на основания на риска подход при проверките на плащанията за екологизиране е целесъобразно също така да се определи методът за подбор за относимите контролни извадки.

               (11)С цел да се улесни прилагането на интегрираната система и да се съкрати времето за извършване на проверки, възможността проверките за измерване на площи да бъдат ограничени до извадка на случаен принцип от 50 % от декларираните земеделски парцели следва да бъде разширена, така че да обхваща и проверките относно допустимостта.

               (12)За да може да се наблюдава извършването на проверките чрез мониторинг, за държавите членки следва да бъде предвидено задължение за уведомяване.

               (13)Поради това Регламент за изпълнение (ЕС) № 809/2014 следва да бъде съответно изменен.

               (14)За да се даде възможност на държавите членки да използват новите технологии в интегрираните си системи за управление и контрол възможно най-скоро, новите разпоредби относно единните заявления, исканията за плащане и проверките следва да се прилагат от референтната 2018 година. Поради това настоящият регламент следва да влезе в сила в деня на публикуването му в Официален вестник на Европейския съюз.

               (15)Мерките, предвидени в настоящия регламент, са в съответствие със становището на Комитета за директните плащания и на Комитета за развитие на селските райони,

               ПРИЕ НАСТОЯЩИЯ РЕГЛАМЕНТ:

               Член 1

               Регламент за изпълнение (ЕС) № 809/2014 се изменя, както следва:

               1)Член 15 се изменя, както следва:

               а)
                     вмъква се следният параграф 1б:

               „1б. Когато проверките чрез мониторинг се извършват в съответствие с член 40а, бенефициерите могат да изменят единното заявление или искането за плащане по отношение на използването на индивидуални земеделски парцели, при условие че са спазени изискванията по съответните схеми за директни плащания или мерки за развитие на селските райони.“;

               б)
                     параграф 2а се заменя със следното:

               „2а. Измененията в резултат на предварителните проверки, извършени в съответствие с параграф 1а, се съобщават на компетентния орган най-късно девет календарни дни след крайната дата за съобщаване на бенефициера на резултатите от предварителните проверки, посочена в член 11, параграф 4.

               Такива съобщения се изпращат в писмена форма или чрез формуляр на геопространствено заявление за помощ.“;

               в)
                     вмъква се следният параграф 2б:

               „2б. Измененията, направени в съответствие с параграф 1б, се съобщават на компетентния орган до датата, определена от същия компетентен орган. Датата трябва да бъде най-малко 15 календарни дни преди датата, на която следва да бъде изплатена първата вноска или отпуснато авансовото плащане към бенефициерите в съответствие с член 75 от Регламент (ЕС) № 1306/2013.

               Такива съобщения се изпращат в писмена форма или чрез формуляр на геопространствено заявление за помощ.“;

               г)
                     в параграф 3 се добавя следната втора алинея:

               „За целите на алинея първа задължението, предвидено в член 40а, параграф 1, буква г), не се смята за уведомяване на бенефициера за намерението на компетентния орган да извърши проверка на място.“;

               2)В член 24 параграф 4 се заменя със следното:

               „4. Компетентният орган извършва физически проверки на терен, в случай че фотоинтерпретирането на сателитни или въздушни ортоснимки или други относими доказателства, в т.ч. доказателства, представени от бенефициера по искане на компетентния орган, не дават резултати, които биха позволили по удовлетворителен за компетентния орган начин да се направят категорични заключения относно допустимостта или, когато е приложимо, правилния размер на площта, която е обект на административните проверки или проверките на място.“;

               3)В член 29, параграф 1 се добавя следната трета алинея:

               „За целите на първа алинея, букви а), в) и д) от настоящия параграф се използват данни от заявления или данни за заявители, за които е установено, че не са допустими или не отговарят на условията за плащане съгласно посоченото в член 34, параграф 1.“;

               4)В член 31, параграф 1 буква ж) се заменя със следното:

               „ж) 100 % от всички парцели, за които се прилага задължение за обратно преобразуване на земя в постоянно затревена площ съгласно член 42 от Делегиран регламент (ЕС) № 639/2014;“;

               5)В член 33а параграф 2 се заменя със следното:

               „2. Последващата проверка на място, посочена в параграф 1, не е необходима, ако установеното свръхдеклариране е довело до актуализиране на съответните референтни парцели в системата за идентификация на земеделските парцели, посочена в член 5 от Делегиран регламент (ЕС) № 640/2014, през годината на констатацията или ако проверките чрез мониторинг, посочени в член 40а от настоящия регламент, за съответната схема за помощ или мярка за подпомагане се извършват през следващата референтна година и дават възможност на компетентния орган да направи заключение дали следва да се прилага административната санкция, определена в член 19а, параграф 3 от Делегиран регламент (ЕС) № 640/2014.“;

               6)Член 34 се изменя, както следва:

               а)
                     параграфи 1, 2 и 3 се заменят със следното:

               „1. Заявления или заявители, за които е установено, че не са допустими или не отговарят на условията за плащане към момента на подаване на заявлението или след извършените административни проверки или проверки на място, не се включват в контролната съвкупност.

               2. За целите на членове 30 и 31 подборът на извадката се извършва по начин, при който се гарантира, че:

               а)между 1 и 1,25 % от контролната съвкупност, посочена в член 30, букви а) — е) и з), както и в член 31, параграф 1, букви а), в), г) и д), се подбират на случаен принцип;

               б)между 0,6 и 0,75 % от контролната съвкупност, посочена в член 31, параграф 1, буква б), се подбират на случаен принцип;

               в)между 4 и 5 % от контролната съвкупност, посочена в член 31, параграф 1, буква з), се подбират на случаен принцип;

               г)оставащият брой бенефициери в контролната извадка, посочена в член 31, параграф 1, букви а) — д) и з), се подбират въз основа на анализ на риска.

               За целите на член 31 държавите членки осигуряват представителност на контролната извадка от гледна точка на различните практики.

               Допълнителните бенефициери, подлежащи на проверки на място за целите на член 31, параграф 3, първа алинея, се подбират въз основа на анализ на риска.

               3. За целите на членове 32 и 33 между 20 и 25 % от минималния брой бенефициери, подлежащи на проверки на място, а когато се прилага член 32, параграф 2а — 100 % от колективите и между 20 и 25 % от ангажиментите, подлежащи на проверки на място, се подбират на случаен принцип. Оставащият брой бенефициери и ангажименти, подлежащи на проверки на място, се подбират въз основа на анализ на риска.

               За целите на членове 32 и 33 подбраната на случаен принцип част от извадката може да включва също така: или бенефициерите, вече подбрани на случаен принцип в съответствие с параграф 2, букви а), б) и в), или допълнителните бенефициери, вече подбрани на случаен принцип в съответствие с член 26, параграф 4, втора алинея, или и двете. Броят на тези бенефициери в контролната извадка не надхвърля съотношението им спрямо контролната съвкупност.

               За целите на член 32 държавите членки могат, в резултат на анализа на риска, да подберат конкретни мерки за развитие на селските райони, отнасящи се до бенефициерите.“;

               б)
                     вмъква се следният параграф 4а:

               „4а. За целите на членове 30 — 33 и член 40а, параграф 1, буква в) може да се използва един и същ бенефициер, за да се спазят няколко от минималния брой проверки, при условие че това няма отражение върху ефективността на подбора на съответните извадки, подбрани въз основа на риска.

               Проверката на място във връзка с подбраните бенефициери може да бъде ограничена до схемата за помощ или мярката за развитие на селските райони, за която са подбрани бенефициерите, ако минималният брой проверки по другите схеми за помощ или мерки за подпомагане, за които са кандидатствали, вече е изпълнен.“;

               в)
                     в параграф 5 буква б) се заменя със следното:

               „б) чрез сравняване на резултатите по отношение на разликата между декларираната площ и установената площ в основаната на риска и подбраната на случаен принцип извадка; или чрез сравняване на резултатите по отношение на разликата между декларираните животни и установените животни в основаната на риска и подбраната на случаен принцип извадка;“;

               7)Член 38 се изменя, както следва:

               а)
                     параграф 1 се заменя със следното:

               „1. Проверките за допустимост и измерването на действителната площ на земеделския парцел в рамките на проверката на място може да бъдат ограничени до подбрана на случаен принцип извадка от поне 50 % от земеделските парцели, за които е подадено заявление за помощ или искане за плащане по свързаните с площ схеми за помощ или мерки за развитие на селските райони. Когато при тази проверка на извадката се установи неспазване, се измерва площта на всички земеделски парцели и те подлежат на проверки за допустимост, или заключенията от извадката се екстраполират.“;

               б)
                     в параграф 7 думите „член 17, параграф 1, буква б) от Делегиран регламент (ЕС) № 640/2014“ се заменят с думите „член 17 от Делегиран регламент (ЕС) № 640/2014“;

               в)
                     в параграф 8 думите „две отделни измервания“ се заменят с думите „отделни измервания“;

               8)В член 39 параграф 1 се заменя със следното:

               „1. Допустимостта на земеделските парцели се проверява с всички подходящи средства, в т.ч. доказателства, представени от бенефициера по искане на компетентния орган.  Когато е целесъобразно, проверката включва и проверка на културите. За тази цел се изискват допълнителни доказателства, когато е необходимо.“;

               9)В член 40 буква б) се заменя със следното:

               „б) извършва физически проверки на терен на всички земеделски парцели, за които фотоинтерпретирането или съответните други доказателства, изискани от компетентния орган, не дават възможност да се провери точността на декларацията за площите по начин, удовлетворителен за компетентния орган;“;

               10)Вмъква се следният член 40а:

               „Член 40а

               Проверки чрез мониторинг

               1. Компетентните органи могат да извършват проверки чрез мониторинг. В случаите, когато изберат да направят това, компетентните органи:

               а)
                     създават процедура за редовно и систематично наблюдение, проследяване и оценка на всички критерии за допустимост, ангажименти и други задължения, чийто мониторинг може да се осъществява посредством данни от спътниците „Сентинел“ по програма „Коперник“ или други, най-малкото равностойни данни, за срок, който позволява да се направи заключение относно допустимостта на поисканата помощ или подпомагане;

               б)
                     извършват подходящи последващи дейности, когато е необходимо и с цел да направят заключение относно допустимостта на поисканата помощ или подпомагане;

               в)
                     извършват проверки на 5 % от бенефициерите, за които мониторингът на съответните критерии за допустимост, ангажименти и други задължения не може да се осъществява посредством данни от спътниците „Сентинел“ по програма „Коперник“ или други, най-малкото равностойни данни, и които са от значение, за да се направи заключение относно допустимостта на помощта или подпомагането. Между 1 и 1,25 % от бенефициерите се подбират на случаен принцип. Останалите бенефициери се подбират въз основа на анализ на риска;

               г)
                     уведомяват бенефициерите за решението да извършват проверки чрез мониторинг и създават подходящи средства за комуникация с бенефициерите, най-малко във връзка с предупрежденията и изисканите доказателства за целите на букви б) и в).

               За целите на букви б) и в) се извършват физически проверки на терен в случаите, когато съответните доказателства, в т.ч. доказателствата, представени от бенефициера по искане на компетентния орган, не позволяват да се направи заключение относно допустимостта на поисканата помощ или подпомагане. Физическите проверки на терен може да бъдат ограничени до проверки на критериите за допустимост, ангажиментите и другите задължения, които са от значение, за да се направи заключение относно допустимостта на поисканата помощ или подпомагане.

               2. В случай че компетентният орган извършва проверки чрез мониторинг в съответствие с параграф 1, може да докаже, че са налице ефективни оперативни процедури, които отговарят на условията, посочени в членове 7, 17 и 29 от настоящия регламент, и е доказал качеството на системата за идентификация на земеделските парцели, оценена в съответствие с член 6 от Делегиран регламент (ЕС) № 640/2014:

               а)
                     членове 25, 26, 30, 31, 32, 34, 35, 36, член 37, параграфи 2, 3 и 4 и членове 38 и 40 от настоящия регламент не се прилагат;

               б)
                     проверката на съдържанието на тетрахидроканабинол при отглеждането на коноп в съответствие с член 9 от Делегиран регламент (ЕС) № 639/2014 се извършва за 30 % от площта или за 20 % от площта, ако държавата членка е въвела система за предварително одобрение.

               3. Компетентният орган може да вземе решение да прилага проверки чрез мониторинг на равнището на отделна свързана с площ схема за помощ, мярка за подпомагане или вид операция или по отношение на определени групи бенефициери, подлежащи на проверки на място за плащането за екологизиране, посочени в член 31, параграф 1, букви а) — з).

               През първите две години от прилагането компетентният орган може да вземе решение да прилага проверки чрез мониторинг за бенефициери на схема за помощ или мярка за подпомагане в площи, избрани въз основа на обективни и недискриминационни критерии. В тези случаи подлежащите на проверки чрез мониторинг площи през втората година от прилагането са по-големи, отколкото през първата година от прилагането.

               В случаите, когато компетентен орган реши да извършва проверки в съответствие с първа или втора алинея, параграфи 1 и 2 се прилагат само по отношение на бенефициерите, подлежащи на проверки чрез мониторинг.“;

               11)Вмъква се следният член 40б:

               „Член 40б

               Уведомления

               Държавите членки уведомяват Комисията за решението си да използват проверки чрез мониторинг до 1 декември на календарната година, предхождаща календарната година, през която ще започнат да извършват такива проверки, и посочват схемите, мерките или видовете операции, както и, когато е целесъобразно, площите по съответните схеми или мерки, подлежащи на проверки чрез мониторинг, и използваните критерии за подбора им.

               Когато обаче компетентният орган е взел решение проверки чрез мониторинг да се извършват, считано от референтната 2018 година, уведомлението се представя в срок от един месец след влизането в сила на настоящия регламент в Официален вестник на Европейския съюз“;

               12)Член 41 се изменя, както следва:

               а)
                     в параграф 1 се добавя следната втора алинея:

               „В случаите, когато се извършват проверки чрез мониторинг в съответствие с член 40а, не се прилага първа алинея, букви б) — д). В доклада за проверките резултатите от проверките се посочват на ниво парцел.“;

               б)
                     в параграф 2 трета алинея се заменя със следното:

               „Когато проверката на място се извършва чрез дистанционно наблюдение в съответствие с член 40 или посредством мониторинг в съответствие с член 40а, държавите членки могат да решат да не дават възможност на бенефициера да подпише доклада за проверката, ако по време на проверката чрез дистанционно наблюдение или мониторинг не е констатирано неспазване. Ако вследствие на такива проверки или на извършения мониторинг бъде констатирано неспазване, възможността за подписване на доклада се предоставя, преди въз основа на констатациите компетентният орган да направи своите заключения относно евентуалните намаления, откази, оттегляния или административни санкции.“;

               13)В член 70 параграф 3 се заменя със следното:

               „3. Когато е целесъобразно, проверките на място могат да се извършват чрез прилагане на техники за дистанционно наблюдение или чрез използване на данни от спътниците „Сентинел“ по програма „Коперник“ или други, най-малкото равностойни данни.“.

               Член 2

               Настоящият регламент влиза в сила в деня на публикуването му в Официален вестник на Европейския съюз.

               Той се прилага от 1 януари 2018 г.

               Настоящият регламент е задължителен в своята цялост и се прилага пряко във всички държави членки.

               Съставено в Брюксел на 18.5.2018 година.

                     За Комисията

                     Председател
                     Jean-Claude JUNCKER

                     (1)

                        ОВ L 347, 20.12.2013 г., стр. 549.

                     (2)

                        Регламент за изпълнение (ЕС) № 809/2014 на Комисията от 17 юли 2014 г. за определяне на правила за прилагането на Регламент (ЕС) № 1306/2013 на Европейския парламент и на Съвета по отношение на интегрираната система за администриране и контрол, мерките за развитие на селските райони и кръстосаното съответствие (ОВ L 227, 31.7.2014 г., стр. 69).

                     (3)

                        Делегиран регламент (ЕС) № 640/2014 на Комисията от 11 март 2014 г. за допълнение на Регламент (ЕС) № 1306/2013 на Европейския парламент и на Съвета по отношение на интегрираната система за администриране и контрол и условията за отказ или оттегляне на плащанията и административните санкции, приложими към директните плащания, подпомагането на развитието на селските райони и кръстосаното съответствие (ОВ L 181, 20.6.2014 г., стр. 48).


title: РЕГЛАМЕНТ ЗА ИЗПЪЛНЕНИЕ (ЕС) .../… НА КОМИСИЯТА за определяне на правила за прилагането на член 26, параграф 3 от Регламент (ЕС) № 1169/2011 на Европейския парламент и на Съвета за предоставянето на информация за храните на потребителите по отношение на правилата за посочване на страната на произход или мястото на произход на основната съставка на дадена храна

text:
               РЕГЛАМЕНТ ЗА ИЗПЪЛНЕНИЕ (ЕС) .../… НА КОМИСИЯТА

               от 28.5.2018 година

               за определяне на правила за прилагането на член 26, параграф 3 от Регламент (ЕС) № 1169/2011 на Европейския парламент и на Съвета за предоставянето на информация за храните на потребителите по отношение на правилата за посочване на страната на произход или мястото на произход на основната съставка на дадена храна

               (текст от значение за ЕИП)

               ЕВРОПЕЙСКАТА КОМИСИЯ,

               като взе предвид Договора за функционирането на Европейския съюз,

               като взе предвид Регламент (ЕС) № 1169/2011 на Европейския парламент и на Съвета от 25 октомври 2011 г. за предоставянето на информация за храните на потребителите
                  1
               , и по-специално член 26, параграф 8 от него,

               като има предвид, че:

               (1)В член 26 от Регламент (ЕС) № 1169/2011 се установяват общи правила и изисквания относно посочването на страната на произход или мястото на произход на храните, които правила се прилагат, без да се засягат специалните разпоредби на Съюза.

               (2)В член 26, параграф 2, буква а) от Регламент (ЕС) № 1169/2011 се изисква да се посочва страната на произход или мястото на произход в случаите, когато липсата на посочване може да заблуди потребителя по отношение на реалната страна на произход или място на произход на съответния краен хранителен продукт, особено ако придружаващата го информация или етикетът като цяло предполагат, че той произхожда от друга страна или място. С този член се цели да предотврати предоставянето на подвеждаща информация, от която може да се предположи, че храната има даден произход, докато реалният ѝ произход е друг.

               (3)В член 26, параграф 3 от Регламент (ЕС) № 1169/2011 се предвижда, че когато страната на произход или мястото на произход на дадена храна са посочени и не съответстват на страната или мястото на произход на основната ѝ съставка, се посочва страната на произход или мястото на произход на съответната основна съставка или се отбелязва, че са различни от тези на храната. В посочения член се предвижда също така, че прилагането на тези изисквания е обвързано с приемането на акт за изпълнение.

               (4)В член 26, параграф 3 от Регламент (ЕС) № 1169/2011 се разглеждат случаи, когато страната на произход или мястото на произход се посочва задължително в съответствие с член 26, параграф 2, буква а) от Регламента или доброволно посредством посочване по друг начин — например чрез пояснение, термин, изображение или символ.

               (5)Доброволното посочване, като например географско пояснение, включено или придружаващо наименованието на храната, може също така да бъде част от наименованието на продукта, защитено като географско указание или като търговска марка съгласно съответните законодателни актове на ЕС.

               (6)Посочването на страната на произход или мястото на произход на дадена храна, които са част от наименованието на продукта, защитено като географско указание съгласно Регламент (ЕС) № 1151/2012
                  2
               , Регламент (ЕС) № 1308/2013
                  3
               , Регламент (ЕО) № 110/2008
                  4
                или Регламент (ЕС) № 251/2014
                  5
                или защитено съгласно международни споразумения, попада в обхвата на член 26, параграф 3 от Регламент (ЕС) № 1169/2011. Като се има предвид фактът, че по отношение на тези наименования на даден продукт съществува вътрешноприсъща връзка между характеристиките на продукта и географския произход, че по отношение на тях се прилагат специални правила, включително относно етикетирането, и като се вземе предвид присъщата характеристика на тези наименования да съставляват права върху интелектуалната собственост, е необходимо допълнително да се проучи как произходът на основната съставка, предвиден в член 26, параграф 3 от Регламент (ЕС) № 1169/2011, следва да се посочва за споменатите наименования.

               (7)Посочването на страната на произход или мястото на произход на дадена храна, които са част от регистрирани търговските марки, попада в обхвата на член 26, параграф 3 от Регламент (ЕС) № 1169/2011. Търговските марки може да се състоят от знаци, по-специално думи, включително лични имена, рисунки, букви, цифри, цветове, формата на стоката или нейната опаковка, или звуци, при условие че тези знаци могат да придадат на стоките или услугите на дадено предприятие отличителни характеристики. Целта на търговската марка е да се даде възможност на потребителя да разпознае даден търговски източник или търговски произход във връзка с определена стока и/или услуги. Като се вземе предвид специфичното естество и целта на търговските марки, е целесъобразно да се проучи по-подробно как произходът на основната съставка, предвиден в член 26, параграф 3 от Регламент (ЕС) № 1169/2011, следва да бъде посочен, когато това се изисква за търговски марки.

               (8)В обхвата на настоящия регламент не следва да попадат обичайни и родови наименования, включително географски термини, които буквално означават произход, но за които общото разбиране не е като за посочване на произход или място на произход на храна.

               (9)За целите на настоящия регламент идентификационните обозначения, придружаващи храната в съответствие с Регламент (ЕО) № 853/2004 относно определяне на специфични хигиенни правила за храните от животински произход
                  6
               , не следва да се считат за посочване на страната на произход или мястото на произход.

               (10)За да се предостави възможност на потребителите да направят по-добър информиран избор, е необходимо с настоящия регламент да бъдат определени специални правила, които следва да се прилагат, когато се посочва страната на произход или мястото на произход на основната съставка. Посочените правила гарантират, че тази информация е достатъчно точна и смислена.

               (11)Поради това е целесъобразно при такова посочване по отношение на основната съставка да се указва и географска област, която следва да бъде лесно разпознаваема за потребителя. Следва да бъде забранено използването на измислени наименования на региони или други географски области, които не предлагат смислена информация или които могат да заблудят потребителя по отношение на реалното място на произход на основната съставка.

               (12)Когато основната съставка е храна, която е обвързана със специални разпоредби на Съюза относно посочването на страната на произход или мястото на произход, тези разпоредби могат да бъдат използвани също така и за целите на член 26, параграф 3, буква а) от Регламент (ЕС) № 1169/2011.

               (13)Когато стопанските субекти в областта на храните предпочетат да посочат единствено страната на произход или мястото на произход на основната съставка като различно от това на храната, например поради наличие на повече или различни източници за доставка и специфични производствени процеси, е целесъобразно е да се предвиди уредба, която да отчита различните обстоятелства при преработката на храните. Съответното посочване следва да гарантира изчерпателна информация за потребителя.

               (14)Информацията, предоставена във връзка с основната съставка в съответствие с настоящия регламент, следва да допълва информацията, предоставена на потребителите относно страната на произход или мястото на произход на дадена храна, и тя следва да може да се вижда лесно, да се чете ясно и по целесъобразност — да бъде незаличима.

               (15)За прилагането на настоящия регламент следва да се предвиди подходящ преходен период в съответствие с член 47 от Регламент (ЕС) № 1169/2011, съгласно който се изисква всички нови мерки за информация за храните да се прилагат от 1 април на съответната календарна година

               (16)Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

               ПРИЕ НАСТОЯЩИЯ РЕГЛАМЕНТ:

               Член 1
               Приложно поле

               1.В настоящия регламент се определя какъв е начинът на прилагане на член 26, параграф 3 от Регламент (ЕС) № 1169/2011 в случаите, когато страната на произход или мястото на произход на дадена храна се посочват по някакъв начин, като например чрез пояснение, изображение, символ или термин, които се отнасят към места или географски области, освен когато става въпрос за географски термини, включени в обичайното или родовото наименование, и когато тези термини буквално означават произход, но за които общото разбиране не е като за посочване на страна на произход или място на произход.

               2.Настоящият регламент не се прилага по отношение на географските указания, защитени съгласно Регламент (ЕС) № 1151/2012, Регламент (ЕС) № 1308/2013, Регламент (ЕО) № 110/2008 или Регламент (ЕС) № 251/2014 или защитени по силата на международни споразумения, нито по отношение на регистрираните търговски марки в случаите, когато последните представляват посочване на произход, преди да бъдат приети специални правила относно прилагането на член 26, параграф 3 по отношение на такова посочване.

               Член 2
               Посочване на страната на произход или мястото на произход на основната съставка

               Страната на произход или мястото на произход на основната съставка, различни от посочените страна на произход или място на произход на храната, се предоставят:

               a)с позоваване на една от следните географски области:

               i)„ЕС“, „извън ЕС“ „ЕС и извън ЕС“; или

               ii)регион или друга географска област в границите на няколко държави членки или в границите на трети държави, ако са определени така съгласно международното публично право или са разпознаваеми от обичайно информирания средностатистически потребител; или

               iii)риболовна зона на ФАО или море или сладководен басейн, ако е определен като такъв съгласно международното право или е разпознаваем от обичайно информирания средностатистически потребител; или

               iv)държава членка/държави членки или трета държава/трети държави: или

               v)регион или друга географска област в границите на държава членка или в границите на трета държава, ако са разпознаваеми от обичайно информирания средностатистически потребител; или

               vi)страната на произход или мястото на произход съгласно съответните разпоредби на Съюза, приложими за основната съставка/основните съставки;

               б)или с пояснение, както следва:

               „(наименование на основната съставка) е/не е с произход от (страната на произход или мястото на произход на храната)“ или друга подобна формулировка, която би имала същото значение за потребителя.

               Член 3
               Представяне на информацията

               1.Информацията, предвидена в съответствие с член 2, се изобразява с размер на шрифта, който не е по-малък от минималния размер на шрифта, изискван в съответствие с член 13, параграф 2 от Регламент (ЕС) № 1169/2011.

               2.Без да се засягат разпоредбите на параграф 1, когато страната на произход или мястото на произход на дадена храна са посочени с думи, информацията, предоставена в съответствие с член 2, се изобразява в същото зрително поле като това на посочването на страната на произход или мястото на произход на храната и с размер на шрифта, при който височината на буквата „х“ е най-малко 75 % от височината на буквата „х“, ако страната на произход или мястото на произход на храната са посочени с думи.

               3.Без да се засягат разпоредбите на параграф 1, когато страната на произход или мястото на произход на дадена храна не са посочени с думи, информацията, предоставена в съответствие с член 2, се изобразява в същото зрително поле като това на посочването на страната на произход или мястото на произход на храната.

               Член 4
               Влизане в сила, преходни мерки и дата на прилагане

               1.Настоящият регламент влиза в сила на третия ден след деня на публикуването му в Официален вестник на Европейския съюз.

               2.Той се прилага от 1 април 2020 г.

               3.Храните, пуснати на пазара или етикетирани преди датата на прилагане на настоящия регламент, могат да бъдат продавани до изчерпване на наличностите.

               4.Настоящият регламент е задължителен в своята цялост и се прилага пряко във всички държави членки.

               Съставено в Брюксел на 28.5.2018 година.

                     За Комисията

                     Председател
                     Jean-Claude JUNCKER

                     (1)

                        Регламент (ЕС) № 1169/2011 на Европейския парламент и на Съвета от 25 октомври 2011 г. за предоставянето на информация за храните на потребителите, за изменение на регламенти (ЕО) № 1924/2006 и (ЕО) № 1925/2006 на Европейския парламент и на Съвета и за отмяна на Директива 87/250/ЕИО на Комисията, Директива 90/496/ЕИО на Съвета, Директива 1999/10/ЕО на Комисията, Директива 2000/13/ЕО на Европейския парламент и на Съвета, директиви 2002/67/ЕО и 2008/5/ЕО на Комисията и на Регламент (ЕО) № 608/2004 на Комисията (ОВ L 304, 22.11.2011 г., стр. 18).

                     (2)

                        Регламент (ЕС) № 1151/2012 на Европейския парламент и на Съвета от 21 ноември 2012 г. относно схемите за качество на селскостопанските продукти и храни (ОВ L 343, 14.12.2012 г., стр. 1).

                     (3)

                        Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007
                     (ОВ L 347, 20.12.2013 г., стр. 671).

                     (4)

                        Регламент (ЕО) № 110/2008 на Европейския парламент и на Съвета от 15 януари 2008 г. относно определението, описанието, представянето, етикетирането и защитата на географските указания на спиртните напитки и за отмяна на Регламент (ЕИО) № 1576/89 на Съвета (ОВ L 39, 13.2.2008 г., стр. 16).

                     (5)

                        Регламент (ЕС) № 251/2014 на Европейския парламент и на Съвета от 26 февруари 2014 г. за определяне, описание, представяне, етикетиране и правна закрила на географските указания на ароматизирани лозаро-винарски продукти и за отмяна на Регламент (ЕИО) № 1601/91 на Съвета (ОВ L 84, 20.3.2014 г., стр. 14).

                     (6)

                        Регламент (EО) № 853/2004 на Европейския парламент и на Съвета от 29 април 2004 г. относно определяне на специфични хигиенни правила за храните от животински произход (ОВ L 139, 30.4.2004 г., стр. 55).